DAVID WILCOCK

KĽÚČ SYNCHRONICITY

Ukážka z elektronickej knihy

David Wilcock

KĽÚČ SYNCHRONICITY

THE SYNCHRONICITY KEY

All rights reserved including the right of reproduction the whole or in part in any form.

This edition published by arrangement with Dutton, a member of Penguin Group (USA) LLC, a Penguin Random House Company.

Slovak Edition: © Citadella, 2014

Translation: © Ing. Ján Dulla, 2014

Grafická úprava: Marek Kacvinský

Jazyková úprava a redakcia: PhDr. Jana Oršulová, 2014

Vydalo vydavateľstvo Citadella

v roku 2014

ISBN 978-80-89628-43-8

Vytvorenie elektronickej verzie Dibuk, s. r. o., 2015

Túto knihu venujem tebe,

Jednému nekonečnému Stvoriteľovi

– autorovi vedomia, energie, hmoty, biológie, priestoru

a veľkých cyklov času

– ktorý teraz čítaš tieto slová

vo svojej prechodnej ľudskej forme.

Predslov

Synchronicita je viac než len šťastná náhoda

Synchronicita je viac než len šťastná náhoda. Je následok spájavosti vesmíru. Je dôkazom, že všetko je časťou jedného, spojeného celku. Je potvrdením života.

O Davidovi Wilcockovi som prvý raz počul v roku 2008. Moja teta Kate Fosterová, hľadačka duchovna, ktorá mi predstavila veľkých mysliteľov ako Seth, Eckhart Tolle, Abraham-Hicks a mnohých ďalších, mi vtedy zavolala, aby sa opýtala, čo si myslím o Divinecosmos.com. Podľa Kate bola táto webová stránka dielom výnimočnej mysle, a keďže ma v minulosti priviedla k skvelým spirituálnym učiteľom, spozornel som. To, čo som na Divinecosmos.com uvidel, otvorilo moje oči len nedávno objavenému utajenému svetu. A to svetu vedomia. Davidova práca je však jedinečná svojím základným pochopením, že vedomie existuje v celom vesmíre. Podľa Davida je vesmír živý a my všetci sme súčasťou živej látky, ktorá ho viaže dovedna. A to je krásna predstava.

Pre ľudí, ktorí hľadajú, je vo svete veľmi veľa informácií. Ako vydavateľ hľadám ľudí, ktorí dokážu uchopiť zdanlivo nekonečnú dostupnosť údajov a dať im zmysel. Potom pozveme čitateľov, aby zvážili nový pohľad na staré predstavy. Keď moja teta začiatkom roku 2013 zomrela, zanechala dedičstvo kultivácie nového vedomia a pomoci prenášania týchto myšlienok do kníh. Moja prvá kniha s Davidom Výskumy Zdrojového poľa sa stala bestsellerom rebríčka New York Times a predávala sa po celom svete. Ide o ohromujúce dielo s takmer encyklopedickými vedomosťami o mieste ľudských bytostí v našom vesmíre. V tomto odbore sa stalo okamžite klasikou a ja som mal pocit, že ide o zrod nového hnutia.

Kľúč synchronicity je ďalšou evolúciou toho hnutia. Používa rovnako intenzívny výskum a smelý hlboký ponor, ktoré boli typické pre Výskumy Zdrojového poľa, avšak s dôrazom na to, ako celá táto skrytá veda ovplyvňuje vás osobne. Kniha, ktorú držíte v rukách, má schopnosť zásadným spôsobom zmeniť váš život.

David je boží šialenec – sčasti šaman, sčasti rozprávač, sčasti narušiteľ zákona – zato však veľmi všímavý vo svojej snahe hľadať odpovede na znepokojujúce otázky života. Hľadá, nachádza a má schopnosť vysvetliť zdanlivo nevysvetliteľné. Zároveň je neochvejne pozitívny a optimistický. Jeho slová a výskum prinášajú posolstvo nádeje a lásky. Nie je náhoda, že ma Kate nasmerovala na Davidovu webovú stránku. Nie je žiadna náhoda, že sme začali spolupracovať na jeho knihách. Nie je žiadna náhoda, že teraz čítate túto knihu. Všetko so všetkým súvisí. Všade.

Brian Tart

Predseda Dutton Books a vydavateľ kníh

Výskumy Zdrojového poľa a Kľúč synchronicity

PRVÁ ČASŤ

Cesta duše v živom vesmíre

1. KAPITOLA

Hľadanie

Túto knihu, a v priebehu rokov možno aj mnoho podobných, ste si vybrali v snahe nájsť nové pochopenie sveta, v ktorom žijeme. Ak sú jej slová pravdivé, vznesiete sa do raja mysle a srdca – zbaviac sa útrap každodenného sveta. Krásne inšpiratívne slová pršia z neba ako vodopád lásky a pre tieto chvíle – akokoľvek môžu byť prchavé – sa zdá byť všetko v poriadku. Určite máte nejaké krásne spomienky – z detstva na rozbaľovanie krásne zabalených darčekov, na dosiahnutie zdanlivo nedosiahnuteľného víťazstva, na nádherný prírodný výjav, na ohromujúci pocit návalu novej lásky alebo na neuveriteľné čaro práve narodeného dieťaťa. V týchto skvelých chvíľach je život nádherný, vesmír je nádherným miestom na život a vy ste plní inšpirácie a optimizmu do budúcnosti. Možno vám dokonca do očí vyhŕknu slzy. Cítite sa milovaní a ste presvedčení, že váš život má cenu a účel. Viete, že ste dobrý človek a zaslúžite si láskavosť, ktorou vás zahŕňajú. Možno máte dokonca pocit, že vám táto skúsenosť zmenila život – že vám dala novú perspektívu, naučila vás inak myslieť, alebo vám umožnila vyhnúť sa nástrahám, ktorým ste sa predtým nevedeli vyhnúť. Zažívate pocit dokonalého šťastia.

No čo sa stane potom? Skôr alebo neskôr dôjde k tragédii. Niekto vás nesmierne poníži. Prídete o prácu. Nabúrate si auto. Nevládzete platiť účty. Trápite sa, že prídete o svoj domov. Trpíte hroznou zdravotnou krízou. Plače vám dieťa a je možno veľmi choré. Vaša dospievajúca dcéra vás nenávidí s udivujúcou intenzitou. Možno vám dokonca hrozí násilie. Všetko je veľmi temné. Zahanbujú vás, zosmiešňujú, vysmievajú sa vám. Ľudia, ktorých ste mali radi a dôverovali im, sa k vám obracajú chrbtom a vy sa cítite kruto zradení a úplne sami. Tam, kde bola predtým láska, vďačnosť, úcta, česť a pokoj, máte teraz bolesť, trápenie, žiaľ, depresiu a strach. Zo všetkých síl sa snažíte tieto skúsenosti prečkať a pochopiť, čo sa udialo, máte však pocit, akoby vás vybrali na hrozný trest. Nik iný takto veľmi netrpel. Vaša bolesť je taká nesmierna, taká nepredstaviteľná, že keby ju mal podstúpiť niekto iný, zničilo by ho to.

Toto je chvíľa vašej voľby. Stále veríte v pozitívnu budúcnosť? Naďalej veríte na lásku a hodnotu pomoci iným? Dopustíte, aby sa vás zmocnilo trápenie a zúfalstvo, alebo hľadáte spôsoby, ako svet zlepšiť? Veríte, že keď budete ku všetkým pristupovať s láskou, odpustením a ústretovosťou – zachovávajúc si pritom zdravé hranice a nenechajúc sebou manipulovať – tak sa tieto osobné a globálne rany napokon vyliečia? Máte pocit, že keď máte lásku v srdci, objaví sa láska aj vo vašom živote? Ste dosť silní na to, aby ste odpúšťali a zabúdali – aby ste sa naozaj zbavili vnútornej bolesti – a vo svojej podstate vedeli, že život je nádherný, že máte svoju cenu a že nemusíte pociťovať hnev, smútok či depresiu, keď sa objaví kríza alebo keď vás iní nerešpektujú? Dajme tomu, že láska a odpustenie budú vašou prvou voľbou v reakcii na životné vzostupy a pády. V duchovnej literatúre, ktorej sa budeme venovať v nasledujúcej kapitole, by sa to volalo „pozitívna cesta“ alebo „cesta služby iným“. Na tejto ceste sa učíme, ako vytvárať lásku v sebe svojím postojom a to, že tento proces má liečivý, obnovujúci a posilňujúci účinok na všetky aspekty nášho života.

Druhou našou voľbou by bolo vidieť každú tragédiu len ako ďalšiu udalosť v dlhom, neprerušenom rade hrozných vecí, ktoré sa dejú v „reálnom svete“. Prehliadate v týchto bolestných chvíľach všetky pozitíva svojho života a prichádzate k cynickému, sarkastickému záveru, že život nestojí za nič, že nemôžete nikdy nikomu naozaj veriť, že láska je mýtus, ktorý ľudia využívajú na to, aby dostali, čo chcú, že jedinou istotou je smrť a v konečnom dôsledku sme my, ľudia, zlyhaním – rakovinou na povrchu zeme? Vnímate seba ako silných a múdrych, lebo ste sa naučili, ako to vo svete v skutočnosti chodí, zatiaľ čo ostatní sú slabí, nevedomí, či dokonca patetickí, lebo veria hlúpym lžiam o láske a odpúšťaní? Nachádzate v pohľade na ich utrpenie potešenie a je vám z nich do smiechu? Radi zosmiešňujete všetkých, čo veria na lásku – a na duchovnú realitu? Delíte svet na kategórie „my“ a „oni“, kde všetci z vašej skupiny sú dobrí a tí mimo nej zlí, takmer podradní? Učíte sa dôsledne ako manipulovať a ovládať iných – a keď vám to pripadá bezpečné či výhodné, dokonca im klamať – aby ste nemuseli trpieť kvôli ich slepote a krutosti? Ste presvedčení, že keď sa zocelenia, aby sa viac podobali vám a vašej skupine, ide rozhodne o niečo dobré, lebo ich slabosť sa teraz mení na silu? Ako sa dozvieme neskôr, dalo by sa to nazvať „službou sebe“, „negatívnou cestou“ alebo „cestou kontroly“. Rozhodne ide o ďalší spôsob, ako v našich každodenných životoch hľadať energiu a vitalitu. Na takej ceste sa zameriavame hlavne na to, ako absorbovať energiu iných.

Alebo si zvolíte tretiu možnosť: odmietanie a vyhýbanie sa každej z týchto ciest? Túžite vo svojich najťažších chvíľach po tej detinskej dôvere, že všetko je v poriadku, a keď si pripomeniete všetko pozitívne, čo sa udialo, pripadá vám to teraz ako patetická rozprávka? Máte pocit, že sa s takým nešťastným životom – s tými pocitmi nejasnej hrôzy, neznesiteľnej hanby a zdanlivo nevyhnutnej reality, že sa vám to zlé bude diať stále znova a znova – nedokážete zmieriť? Je vaša myseľ uzavretá? Nútite sa nevidieť? Zmocňuje sa vás zúfalstvo? Chýba vám odvaha? Urobíte čokoľvek, len aby ste sa nemuseli pozrieť pravde do očí? Vymýšľate si hlúpe, často dokonca absurdné spôsoby, ako presvedčiť seba, že vaša posledná traumatizujúca udalosť nie je skutočná, a hľadáte ďalších, ktorí váš príbeh podporia, lebo sa s ňou nevedia vyrovnať ani oni? Ignorujete realitu, ktorá vám hľadí priamo do tváre? Štveráte sa z pekla tak, že sa učíte žiť s veľmi silným konfliktom – medzi životom, aký by ste si želali a životom, aký skutočne je? Nie ste schopný uznať, že milujúci Stvoriteľ môže dopustiť, aby sa stalo niečo také hrozné? Dáte sa dokopy, nemyslíte na bolesť a robíte niečo, vďaka čomu sa budete zakrátko cítiť dobre – hoci vám to v konečnom dôsledku ublíži? Máte dočasne pocit, že je všetko v poriadku – no dosiahnete len to, že do vášho života znova vtrhne pravda, pred ktorou zatvárate oči? Tých, čo tieto skúsenosti opakujú bez nového pochopenia a nevyberajú si medzi cestou lásky a cestou kontroly, pokladáme za uviaznutých v „žumpe ľahostajnosti“1 alebo v stave „skutočnej bezradnosti“,2 ako je opísané v spirituálnej literatúre známej ako knihy Zákona Jedného, ktorej sa budeme venovať v nasledujúcej kapitole.

Tieto voľby sa objavujú zakaždým, keď sa pohybujeme v cykle – potešenia a bolesti, radosti a zúfalstva, lásky a strachu, vzostupu a pádu, odpustenia a posudzovania, dôvery a zrady, sily a slabosti, „dobra“ a „zla“. Ako uvidíme, tento cyklus je vpísaný v každom filme, v každej televíznej šou, v každom veľkom príbehu po stáročia vykladanom v mytológii – a dokonca aj v striedaní historických udalostí. Je to Kniha života. Ide o veľký príbeh, ktorý prežívame všetci. Tento príbeh inštinktívne spoznávame – a tiež možnosti volieb, ktoré v ňom máme. Tento príbeh rovnako oslovuje ateistov a agnostikov, ako aj tých oddane veriacich. A keď v divadle zhasnú svetlá, naše obranné mechanizmy ochabnú a my sa poddáme detinskému úžasu z tohto príbehu – ak je podaný správne. V tomto zmysle je každý film, hra, televízna šou a mýtus spirituálnym obradom, ktorý evokuje hlboké spomienky v tej časti našej bytosti, ktorá pozná pravdu bez toho, aby o nej musela premýšľať. Lenže súčasné prerozprávania tohto veľkého príbehu takmer nikdy neodhaľujú oveľa hlbšie pravdy, v ňom ukryté. Kým naozaj znovu neobjavíme tento klenot dávnej múdrosti a neuvedomíme si jeho cenu, budeme naďalej trpieť nekonečnými cyklami radosti a nešťastia.

To najlepšie na našom príbehu je, že už trpieť nemusíte. Keď pochopíte skrytý model vesmíru, môžete svoje zážitky začať ovládať a okamžite zlepšiť kvalitu svojho života. Možno nakoniec získate pocit, že sú tieto informácie – táto prastará múdrosť – stále živé. Podobne ako plodné semienko môže ležať ladom stovky, ak nie tisícky rokov. Vy teraz tento cyklus – nazývaný Koleso karmy – môžete pochopiť a uvidieť, čím v skutočnosti je a prečo sa deje. Len čo tieto učenia prastarej múdrosti uvediete do praxe, môžete dosiahnuť vrchol cyklu – ten najvyšší, najlepší, najšťastnejší a najjasavejší bod príbehu – a už nikdy sa nedáte stiahnuť do prepadliska beznádeje. Môžete sa odsťahovať z miesta, kde vládne slabosť, bolesť, smútok, ponižovanie, zrada, hnev a strach do sveta naplneného šťastím, hojnosťou, radosťou, prosperitou, pokojom a naplnením – a zostať v ňom.

Niektorí ľudia veria, že city dokážu vyliečiť všetku bolesť a dokážu vytvoriť trvalý mier. Majú pocit, že snaha pociťovať dobro, šťastie a božie vnuknutie im môže priniesť prijateľné riešenia akéhokoľvek problému. Lenže city vždy možno zraniť – a ak chcete mať iba dobré pocity, budete neustále zažívať sklamanie. Keď neustále vyhľadávame rozkoš, môžu sa objaviť závislosti – a to aj vtedy, keď tak robíme s čoraz mizivejšími nákladmi. Túžba pociťovať len dobré nás môže udržiavať v trvalom stave popierania reality a vyhýbania sa jej – v stave, v ktorom nie sme schopní či ochotní voliť medzi cestou lásky a prijímania, a cestou manipulácie a kontroly.

Iní sa nazdávajú, že túto záhadu dokážu vyriešiť myšlienky. Že život je veľká hádanka, a keď o svojich problémoch premýšľate dostatočne dlho a hlboko, vždy dokážete nájsť riešenie. Celý svoj život ste však prežili vo svete, ktorý premýšľa a verí istým spôsobom. Toto podmieňovanie zasahuje veľmi hlboko a je nesmierne ľahké doň znova upadnúť, dokonca aj tým, čo sú pomerne pokročilí vo svojich duchovných cestách. V ríši zvierat znamená držať sa so skupinou doslova otázku života a smrti. Keď sa z vás stane vyhnanec a odmietnete sa držať svorky, zrejme dlho neprežijete. Behavioristi už dávno vedia, že s ríšou zvierat máme mnoho spoločného a táto neustála túžba súhlasiť so skupinou patrí medzi najhlbšie vryté modely správania. Hrdíme sa svojimi vedomosťami a v škole i v práci nás učia, že ak máme nesprávne myšlienky, sme neúspešní a naše životy budú v ohrození. Na svojich myšlienkach a vedomostiach, ktoré si so sebou nesieme a pokladáme ich za správne, si dokážeme vybudovať celú svoju identitu. Ak tieto vedomosti niečo ohrozí, alebo sa ukážu byť nesprávne, pociťujeme takmer neznesiteľnú hanbu, ktorá môže vzápätí vyústiť do neuveriteľnej zúrivosti.

Keby sme hľadali dostatočne hlboko, možno by sme zistili, že nás nesmierne ovplyvňujú ublíženia, ktoré sme zažili v minulosti, často ešte v období detstva. Bolesť, ktorú v sebe nesieme, môže byť taká intenzívna, že poznamenáva každú našu myšlienku, každý náš pocit, každý náš čin. Vieme, čo chceme naozaj – byť milovaní a prijímaní. Lenže čím viac to popierame – a snažíme sa nevidieť pravdu – tým sú naše problémy horšie. Čím viac sa snažíme požadovať, aby sa k nám ľudia správali láskavo, alebo sa pred nimi ukrývame, aby sme sa vyhli ublíženiu, tým viac trpíme. V tejto knihe sa zameriame na múdre učenia, ktoré nám môžu poskytnúť účinné spôsoby, ako ukončiť bolesť.

Cykly histórie

Kniha Výskumy Zdrojového poľa vyšla v auguste 2011 a tri týždne sa držala v rebríčku bestsellerov New York Times – dotiahla to na šestnáste miesto. Viazaná kniha mala vyše päťsto strán, a to som sa ešte rozhodol pôvodný rukopis o vyše sto strán skrátiť, aby nebola príliš rozsiahla. Vyradené kapitoly obsahovali úchvatné množstvo materiálu, v ktorom som dôsledne demonštroval, že najvýznamnejšie udalosti v histórii sveta nie sú náhodné – že sa v skutočnosti neustále opakujú, a to vo veľmi presných časových cykloch. Udalosti, ktoré sa dejú v rámci týchto cyklov, rozprávajú príbeh – našu globálnu Knihu života. Príbeh ukazuje klasické vzostupy a pády Kolesa karmy a cestu hrdinu – čo je tajomstvo, ktorému sa v tejto knihe budeme podrobnejšie venovať neskôr.

Jedným z týchto cyklov je klasický 2160-ročný vek Zverokruhu. Ako uvidíme, najvýznamnejšie udalosti rímskej histórie počas veku Barana sa dosť podobným spôsobom opakujú vo veku Rýb – o 2160 rokov neskôr – v Amerike. Túto veľkú skrytú pravdu odhalili francúzski bádatelia Michèl Helmer a François Masson začiatkom roku 1958 – a ja som ich štúdiu objavil len na základe čistej synchronicity.3 Nezávisle od nich objavil ďalšie opakujúce sa vzory v histórii ruský vedec Nikolaj A. Morozov – a to presné súvislosti medzi hebrejskými kráľmi v Starom zákone a rímskymi kráľmi o vyše tisíc rokov neskôr – a svoj výskum pod názvom Odhalenie medzi búrkou a víchricou začal publikovať už roku 1907.4 Morozov napokon o svojich jedinečných objavoch vydal v priebehu rokov 1926 až 1932 rozsiahlu sedemzväzkovú sériu s podtitulom História ľudskej kultúry z hľadiska prírodných vied. Doktor Anatolij Fomenko využil Morozovov model a dramaticky rozšíril svoje hľadanie na celosvetovú úroveň, počínajúc sedemdesiatymi rokmi 20. storočia, pričom vo veľkej miere využíval vyššiu matematiku. Fomenko prišiel na to, že tieto vzory sa objavujú opakovane počas celej písanej histórie – a siahajú až do čias starých Sumerov štyritisíc rokov pred Kristom. Pri pohľade na také ohromujúce a tajomné dôkazy dospeli Morozov aj Fomenko k presvedčeniu, že väčšina našej písanej histórie je vlastne podvrh vytvorený historikmi, ktorí zasadili rovnaký sled udalostí do rozličných období. Podľa Morozova a Fomenka historici opätovne použili všetky najdôležitejšie detaily príbehu, zmenili však mená vodcov, miest a krajín. Tieto cykly boli natoľko veľkou záhadou, že som si uvedomil, že na ich objasnenie bude potrebné napísať úplne novú, samostatnú knihu.

Nebol som si istý, čo spôsobuje výskyt týchto cyklov, no isté predstavy som mal. V tejto knihe kompletne predstavím dôkazy a tiež predvediem fungujúci model toho, ako a prečo by k týmto cyklom mohlo dochádzať. Ide nepochybne o jednu z najväčších a najnepochopiteľnejších záhad života na Zemi – najmä keď si preštudujete dôkazy. Väčšina z nás je natoľko navyknutá na „konvenčnú realitu“, že predstavu cyklického času, či podobných udalostí odohrávajúcich sa v pravidelných cykloch, by ani zďaleka nepovažovala za možnú. Každého, kto by s takou myšlienkou prišiel, by pravdepodobne rýchlo odbili uštipačným vtipkovaním a výsmechom. Po dočítaní tejto knihu však budete možno vidieť veci inak. Nemali by ste bočiť od záhady len preto, že je ťažké jej uveriť. Dôkazy sú už dostatočne presvedčivé, ale na ich pochopenie musíme úplne prebudovať náš vedecký pohľad na vesmír s novými pokynmi. Množstvo objavov sme buď prehliadali alebo podceňovali, a keď sa oboznámime s týmito novými informáciami, môže sa radikálne zmeniť celý náš pohľad na svet.

Hoci rozhodne nejde o populárny vedecký názor, existujú početné vedecké dôkazy, že vesmír je živý. Je to nesmierna, jedinečná, živá bytosť – a my sme s ňou prepojení oveľa viac, než by sme kedy verili. Celý kozmos vytvára spojité, vedomé energetické pole a túto skrytú energiu môžeme priliehavo nazvať Zdrojovým poľom. V tejto novej vede sú galaxie, hviezdy a planéty životnými formami na škále, akú si sotva vieme čo i len predstaviť. Základné zákony kvantovej fyziky vytvárajú DNA a biologický život z atómov a molekúl, ktoré by sme normálne považovali za bezduché.

DNA začína ako kvantová vlna

Molekula DNA je očividne podstatná pre akékoľvek vedecké chápanie života a toho, ako vzniká. Jedno vlákno DNA z jedinej bunky obsahuje dostatok informácií na naklonovanie celého organizmu. Nová veda nám hovorí, že DNA začína ako kvantová vlna, nie molekula. Táto vlna existuje v priestore a čase ako model a je vpísaná do celého vesmíru. V tomto novom modeli sme neustále obklopení pulzujúcimi vlnami neviditeľných genetických informácií – veľmi podobne ako satelitnou televíziou, rádiovými vlnami, signálmi mobilného telefónu a širokopásmového internetu. Každá z týchto drobučkých vĺn utvárajúcich DNA, vytvára na mikroskopickej škále gravitačné sily, ktoré sťahujú atómy a molekuly zo svojho okolia na výstavbu DNA. Keby sme vedeli vyvinúť nástroje, pomocou ktorých by sa to dalo vidieť, bola by každá z týchto vĺn presnou energetickou replikou molekúl DNA, ktoré nakoniec vytvoria. Atómy vťahované do vlny prirodzene „zapadnú“ na správne miesta – veľmi podobne ako kamene, ktoré sa prirodzene prevalia na dno horskej bystriny, keď ich stiahne prúd. Po vytvorení jednotlivých molekúl DNA spôsobia tie isté mikrogravitačné sily ich zhlukovanie dovedna, takže sa môžu začať spájať a vytvárať väčšie formy života.

Jedným z vedcov, ktorý tieto mikrogravitačné sily zachytil v činnosti, je doktor Sergej Lejkin. V roku 2008 vložil Lejkin rozličné typy DNA do obyčajnej slanej vody a každý typ označil inou svetielkujúcou farbou. Farebne rozlíšené molekuly DNA boli vo vode rozptýlené ako konfety. Na Lejkinovo veľké prekvapenie však rovnako sfarbené molekuly DNA prekonávali vo svojom drobučkom vesmíre ekvivalent tisícok kilometrov, aby sa vzájomne našli. Zanedlho videl, ako sa dávajú dokopy celé zhluky molekúl DNA. Každý zhluk bol tvorený molekulami DNA rovnakej svetielkujúcej farby.5 Čo také by ich mohlo priťahovať k sebe z takých obrovských vzdialeností? Lejkin sa nazdáva, že tento jav je možno spôsobený elektrickými nábojmi. Ďalšie experimenty však jasne ukazujú, že nemôže ísť o elektromagnetický jav. Z jestvujúcich energetických polí známych súčasnej vede sa najpravdepodobnejšou odpoveďou stáva gravitácia.

V roku 2011 nositeľ Nobelovej ceny dr. Luc Montagnier predviedol, že DNA sa môže spontánne vytvoriť z molekúl vodíka a kyslíka – nič viac k tomu netreba. Montagnier začal s hermeticky uzavretou trubicou obsahujúcou čistú sterilizovanú vodu. K nej potom položil ďalšiu zapečatenú trubicu s vodou – v tejto však plávali malé množstvá DNA. Nato Montagnier zelektrizoval obe trubice slabým elektromagnetickým poľom s frekvenciou sedem hertzov a čakal. O osemnásť hodín neskôr sa v pôvodnej trubici objavili malé kúsky DNA – ktoré vznikli len z čistej sterilizovanej vody.6 Nezabúdajme na to, že vodu, teda H2O, tvorí vodík a kyslík. Ako by sa mohla z takých jednoduchých prvkov vytvoriť DNA, ktorá je tvorená oveľa komplexnejšími molekulami? Ide o jeden z najvýznamnejších objavov v histórii vedy – jeho autorom je nositeľ Nobelovej ceny za biológiu – a hoci sa mu dostalo istej publicity v médiách, takmer úplne sa ignoroval.

Táto nová veda nám hovorí, že vesmír neustále pracuje na vzniku nového života, kdekoľvek a akokoľvek je to možné – a to aj na tých najnehostinnejších miestach. Skryté mikrogravitačné sily začnú zhromažďovať atómy a molekuly vytvárajúce DNA v ktorejkoľvek oblasti vesmíru. Vlny tvoria akékoľvek životné formy, ktoré prirodzene prežívajú v danej oblasti, počínajúc jednobunkovými organizmami. Britskí astronómovia sir Fred Hoyle a dr. Nalin Chandra Wickramasinghe prekvapujúco zistili, že 99,9 % všetkého prachu vznášajúceho sa v našej galaxii, sú sublimačne vysušené baktérie.7 Plný dosah týchto objavov predstavil sir Fred Hoyle vo svojej prednáške z 15. apríla 1980 – celých tridsaťtri rokov predtým, ako píšem tieto riadky – a napriek tomu jeho prekvapujúce objavy stále neprenikli do hlavného prúdu myslenia.

Koniec ukážky

Table of Contents

Titulná strana

Tiráž

Predslov

Synchronicita je viac než len šťastná náhoda

PRVÁ ČASŤ

Cesta duše v živom vesmíre

1. KAPITOLA

Hľadanie

Cykly histórie

DNA začína ako kvantová vlna

Výskumy Zdrojového poľa

Čo je vedomie?

Je DNA energetickou vlnou, ktorá vytvára život?

Môže sa DNA energeticky transformovať z jedného druhu na iný?

Existuje v galaxii inteligentný ľudský život?

Je evolúcia poháňaná vlnami energie v galaxii?

Vedomý vesmír

Cykly histórie a Zákon Jedného

Čo je synchronicita?

4. KAPITOLA

Globálny nepriateľ

DRUHÁ ČASŤ

Karma je skutočná

Reinkarnácia

Plánovanie posmrtného života

Hrdina a jeho príbeh

Prvé a druhé dejstvo hrdinu

Vzopretie sa svojmu strachu a dokončenie výpravy

TRETIA ČASŤ

Znovu sa objavuje Johanka z Arku

2160-ročný cyklus medzi Rímom a USA

Vietnam, Watergate a pád Železnej opony

Obloha sa nerúca - to len nám padajú z očí klapky

11. september z oboch strán opony

ŠTVRTÁ ČASŤ

Cykly a proroctvá na konci veku

11. september a porážka Kabaly: z pohľadu cyklu

Jistória zažíva zvrátený prípad déja vu

Fomenkove cykly histórie - a Kniha Danielova

Vysvetlenie cyklov a prechodu do štvrtej hustoty

O autorovi

Odkazy na použité zdroje